Aluehallintovirastojen hallinnollisten tehtävien kokoaminen

Aika Perjantai 16.5.2014 klo 10.00 – 12.00

Paikka Valtiovarainministeriö, Mariankatu 9, nh. Tienhaara

Osallistujat Anu Nousiainen, neuvotteleva virkamies, valtiovarainministeriö, puheenjohtaja

Tuula-Kaarina Isosuo, johtaja, Etelä-Suomen aluehallintovirasto

Teijo Mustonen, johtaja, Itä-Suomen aluehallintovirasto

Lauri Latva-Äijö, johtaja, Lounais-Suomen aluehallintovirasto

Markku Nurminen, johtaja, Länsi- ja Sisä-Suomen aluehallintovirasto

Maria Siurua, johtaja, Pohjois-Suomen aluehallintovirasto

Paula Leppänoro-Jomppanen, johtaja, Lapin aluehallintovirasto

Anne Autio, kehittämispäällikkö, Etelä-Suomen aluehallintovirasto, aluehallintovirastojen toiminnan kehittämisyksikkö

Vuokko Jokinen, luottamusmies, Etelä-Suomen aluehallintovirasto/Pardia ry

Helena Sundberg, luottamusmies, Etelä-Suomen aluehallintoviras-to/JUKO ry

Mikko Saarinen, ylitarkastaja, valtiovarainministeriö

Sami Kouki, lainsäädäntöneuvos, valtiovarainministeriö

Miira Lehto, ylitarkastaja, valtiovarainministeriö, sihteeri

Timo Kähärä, yksikön päällikkö, Itä-Suomen aluehallintovirasto

Asko Harjukelo, johtaja, Lapin aluehallintovirasto

Eija Burke-Hildén, yksikön päällikkö, Etelä-Suomen aluehallintovirasto

Pasi Katajisto, talouspäällikkö, Etelä-Suomen aluehallintovirasto

Kari Holsti, ylitarkastaja, Lounais-Suomen aluehallintovirasto

Eija Vähämaa, yksikön päällikkö, Lounais-Suomen aluehallintovirasto

Poissa Marko Puttonen, kehittämisjohtaja, valtiovarainministeriö

Seppo Parkkinen, pääluottamusmies, JHL ry

1. Kokouksen avaus

Puheenjohtaja avasi kokouksen.

Puheenjohtaja kertoi, että aluehallintovirastojen hallinto- ja kehittämispalvelut -vastuualueen sijoittamisselvitykseen otettavia paikkakuntia käsiteltiin alueellistamisen koordinaatioryhmässä 15.5.2014. Koordinaatioryhmä puolsi esitystä siitä, että tehtävien sijoituspaikaksi selvitetään kaikkien kuuden aluehallintoviraston päätoimipaikkaa. Koordinaatioryhmässä käsiteltiin myös ELY-keskusten KEHA-hanketta, joka esitti sijoittamisselvitykseen valittaviksi paikkakunniksi Helsinkiä, Joensuuta, Kouvolaa, Mikkeliä, Oulua, Tamperetta ja Turkua. Koordinaatioryhmässä kiinnitettiin huomiota siihen, että ELY- ja AVI-hankkeissa sijoittamisselvitykset tehdään osin eri paikkakunnista.

HALKO-projektia on käsitelty valtiovarainministeriön sisällä osastotasolla sekä yhdessä hallinnon johtoryhmässä. Valtiosihteeri kansliapäällikkönä Martti Hetemäki on ollut tyytyväinen projektin työhön ja pyytänyt välittämään ryhmälle kiitokset. Projektia käsitellään ministeri Henna Virkkusen johtoryhmässä 20.5.2014.

1. Edellisen kokouksen pöytäkirjan hyväksyminen

Päätös: Hyväksyttiin edellisen kokouksen pöytäkirja muutoksitta.

1. Lausuntopalaute väliraportista

Puheenjohtaja kertoi, että väliraportista on saatu 18 lausuntoa. Ahvenanmaan valtionvirastolle on annettu jatkoaikaa lausunnon toimittamiseen ensi viikolle (vko 21), jolloin väliraportin ruotsinkielinen käännös valmistuu.

Puheenjohtaja esitteli keskeistä lausuntopalautetta. Lausuntoyhteenveto laitetaan AVI-intraan.

Keskustelussa nostettiin esiin erityisesti ostopalveluita ja Palke-yhteistyötä, päätoimista työsuojelupäällikköä, työnantaja- ja henkilöstöpolitiikkayksikön toiminnan turvaamista, työsuojelun asiakirjahallintoa ja yksiköiden lukumäärää koskeva lausuntopalaute. Lausuntopalaute otetaan huomioon projektin jatkotyössä ja alatyöryhmissä.

Päätös: Merkittiin lausuntopalaute tiedoksi.

1. Projektin jatkovalmistelu

Käytiin läpi luonnos jatkovalmistelun pohjana toimivaksi projektin asettamispäätöksen täydentämiseksi. Alatyöryhmien puheenjohtajat nimetään aluehallintovirastoista. Hallintotehtäviä tekevän henkilöstön edustus turvataan jokaisessa alatyöryhmässä kaikista aluehallintovirastoista. Lisäksi alatyöryhmiin kutsutaan asiantuntijajäseniksi vastuualueiden edustus sekä henkilöstö- ja taloustyöryhmiin Palkeitten edustaja. Henkilöstöjärjestöjen osallistuminen alatyöryhmiin jäi vielä selvitettäväksi.

Keskustelussa todettiin, että Ahdin rooli muuttuu ELY-keskusten KEHA-hankkeessa ja yhteistoiminta ja yhteensovittaminen KEHAan on käytävä tarkasti läpi erityisesti tietoyksikkötyöryhmässä. Valtiovarainministeriössä tarkistetaan vielä, onko asiaa tarpeen kirjata asettamispäätöksen täydennykseen.

Keskusteltiin alatyöryhmien aikataulusta. Alatyöryhmille voidaan tehdä erillinen aikataulurunko, jota täsmennetään alatyöryhmissä. Todettiin, että asetuksen valmistelua varten tarvitaan tehtäväjaon täsmennykset kootun hallinnon ja virastokohtaisen hallinnon välillä jo 31.8.2014.

Alatyöryhmien yhtenä tehtävänä on kuvata keskeiset hallinnon prosessit. Keskusteltiin prosessien kuvaamisen käyttötarkoituksesta ja laajuudesta. Todettiin, että tässä vaiheessa prosesseja ei ole syytä vielä kuvata prosessityökaluja/järjestelmiä käyttäen vaan määritellä karkeasti keskeisten prosessien kulku ja tehtäviä hoitavat henkilöt niin, ettei toimintaan tule katkoksia vuoden vaihteessa. Keskeisenä pidettiin toimintatapojen muutosten ja vastuiden kuvaamista sekä ongelmakohtien tiedostamista palvelujen turvaamiseksi. Prosessien kuvaamiseen toivottiin yhteistä sapluunaa. Toisen nimettävistä projektihenkilöistä tulisi osaltaan huolehtia kuvausten yhteismitallisuudesta.

Puheenjohtaja kertoi, että kun projektihenkilöiden toimenkuvat on täsmennetty, määräaikaiset virat laitetaan aluehallintovirastoihin sisäiseen ilmoittautumiseen kahden viikon ajaksi kesäkuun alussa. Projektihenkilöt aloittaisivat tehtävissään 1.7.2014 kesälomat huomioiden. Henkilöt jatkaisivat aluehallintovirastonsa palveluksessa, mutta he eivät hoitaisi aiempia tehtäviään. Projektipäälliköiden palkat maksetaan erikseen valtiovarainministeriöstä, jolloin aluehallintovirastolla on mahdollisuus palkata hänen tilalleen sijainen. Projektiryhmä kannatti menettelytapaa.

Keskusteltiin alatyöryhmien jäsenten lukumäärästä/aluehallintovirasto ja vastuualueiden edustuksesta. Sovittiin, että kutakin aluehallintovirastoa pyydetään nimeämään alatyöryhmiin yksi jäsen hallintopalveluista/erikoistumistehtävistä. Lisäksi alatyöryhmien jakelulistoilla voi olla toinenkin henkilö, joka voi myös tarvittaessa osallistua kokouksiin. Todettiin, että jokaisen vastuualueen edustus ei ole välttämätön kaikissa alatyöryhmissä vaan tarpeet vaihtelevat toimialan mukaan. Työskentelyn kannalta tarkoituksenmukaisena pidettiin, että vastuualueiden edustajat olisivat tehtäväkentän tuntevia päällikkötason henkilöitä tai vastuualueen hallintokokonaisuuden asiantuntijoita, eivät vastuualueen johtajia tai yksittäisissä hallinnon käytännön tehtävissä työskenteleviä. Vastuualueiden edustukseen palataan vielä.

Pyynnöt alatyöryhmien jäsenten nimeämiseksi lähetetään sen jälkeen, kun HALKO-projektia on käsitelty ministeri Henna Virkkusen johtoryhmässä 20.5.2014. Projektiryhmän 28.5. kokouksessa keskustellaan alatyöryhmien kokoonpanosta. Mahdollisia jäseniä pyydettiin jo alustavasti pohtimaan kussakin aluehallintovirastossa. Puheenjohtajalle ja sihteerille voi ilmoittaa halukkuudesta toimia alatyöryhmän puheenjohtajana.

Päätös: Merkittiin asettamispäätöksen täydennysluonnos ja keskustelu jatkovalmistelusta tiedoksi.

1. Keskustelu muutoksen hallinnasta virastoissa

Tuula-Kaarina Isosuo kertoi Etelä-Suomen aluehallintoviraston hallintopalvelut-vastuuyksikön muutosohjelmasta. Siinä tarkastellaan, miksi muutos tehdään, mitä haluamme, mihin olemme menossa, miten saamme asiat sujumaan paremmin muutoksessa, mitä tarkoittaa kun kannan oman vastuuni, mitkä ovat muutosviestit 2015, mitkä ovat muutoksen kriittisiä kohtia, HALKOn toimeenpanovaiheeseen siirtymisen aikatauluja ja ESAVIssa HALKOon liittyvien tapahtumien aikataulua.

Keskustelussa kerrottiin muissa aluehallintovirastoissa tehdystä vastaavasta työstä. Etenkin pienemmissä aluehallintovirastoissa suurin osa henkilöstöstä on osallistunut projektin valmisteluun ja hallintojohtajat ovat käyneet keskusteluja henkilöstön kanssa. Myös keskustelut hallintopalvelut-vastuuyksiköiden sisäisissä kokouksissa ja johtoryhmissä ovat olleet tärkeitä muutoksen hallinnassa.

Valtiovarainministeriön edustajien vierailut aluehallintovirastoihin keskustelemaan projektista on sovittu. Oulussa tapaaminen on jo pidetty ja siellä henkilöstö esitti hyviä kommentteja.

Käydyssä keskustelussa esitettiin yhteisesti suunniteltavaksi ja viestittäväksi siitä, minkälainen on tulevan hallinto- ja kehittämispalvelut ‑vastuualueen visio ja aikataulutus.

Päätettiin laatia Etelä-Suomen aluehallintoviraston muutosohjelmaa soveltaen koko projektille yhteinen yleinen muutosohjelma. Todettiin, että muutoksen hallintaan liittyvät tehtävät ovat myös osa toisen projektipäällikön toimenkuvaa.

Timo Kähärä selvittää ja informoi jäseniä Kaiku-työelämän kehittämisrahahakemuksen valmistelutilanteesta. Projektiryhmä saa mahdollisuuden kommentoida hakemusta.

Sovittiin, että aluehallintovirastojen viestinnän voimin laaditaan muutosviestintäsuunnitelma ja suunnitellaan AVI-intran sisältöä, koska projektin materiaalimäärä kasvaa toimeenpanovaiheessa.

Päätös: Merkittiin keskustelu tiedoksi ja sovittiin muutoksen hallinnan jatkotoimenpiteistä.

1. Seuraavat kokoukset

Päätös: Seuraavat kokoukset pidetään 28.5.2014 klo 8.30 ja 11.6.2014 klo 10.30. Sihteeri lähettää ehdotukset syksyn kokousajoiksi.

1. Muut asiat

Sovittiin, että AVI-intraan lisätään kysy-vastaa-palsta HALKO-projektista muutaman viikon sisällä. Tähän mennessä tulleet kysymykset toimitetaan Anne Autiolle, joka kokoaa ne valtiovarainministeriölle.

Päätös: AVI-intraan lisätään kysy-vastaa-palsta HALKO-projektista.

1. Kokouksen päättäminen

Puheenjohtaja päätti kokouksen klo 12.00.

 Miira Lehto